ועדת החינוך, התרבות והספורט, כנסת 17, פרוטוקול מספר 352, 2008-01-23 09:30

מיכאל מלכיאור: בוקר טוב, אני מתכבד לפתוח את הישיבה.

מיכאל מלכיאור: על סדר היום ההחלטה לדחות בחודשיים את מבחני הפסיכומטרי.

מיכאל מלכיאור: שיניתי את סדר היום שנקבע מראש ואני מודה לחברי הכנסת שהסכימו לדחות את החוק שהיו צריכים לעלות כדי לטפל בנושא הדחוף הזה.

מיכאל מלכיאור: כואב הלב לפעמים שמי שאחראי, המוסדות שלנו מקבלים החלטות.

מיכאל מלכיאור: אפשר לומר שיש פה בעיה, קושי, כי אין מספיק מקום לנהל את המבחן הפסיכומטרי כמו שמלכתחילה היו צריכים לנהל, אך במקום לפתור את הבעיה ולמצוא מקומות חלופיים, מוציאים הודעה שמכניסה את כל המערכת לפאניקה, ובצדק, ומבטלים, כי זה הרבה יותר קל – לא צריך להתאמץ, לא צריך יצירתיות.

מיכאל מלכיאור: מה זה משנה שיש 9,300 סטודנטים שהם "אוכלים אותה"?

מיכאל מלכיאור: חלק מהם צריכים להתגייס בחודש מרס, אז מה?

מיכאל מלכיאור: חלק מהם הוציאו אלפי שקלים ולמדו באינטנסיביות במשך חודשים, מה זה משנה?

מיכאל מלכיאור: חלק עם תכנונים אחרים, חלק אנשים שגמרו צבא ויש להם זכות לעשות תכנונים אחרים לפי לוח זמנים, אבל מבטלים.

מיכאל מלכיאור: איני יודע אם לקרוא לזה אטימות מוחלטת או חוסר יצירתיות משווע, אך זה בקו הזה.

מיכאל מלכיאור: כשאתה בודק את הנתונים, מתברר שאוניברסיטת בר אילן, אין בעיה, כבר הודיעה לסטודנטים שביום הזה לא ילמדו, ושזה ערוך לפסיכומטרי, אחר כך מתברר שאוניברסיטת בן גוריון ואוניברסיטת תל אביב אותו דבר.

מיכאל מלכיאור: אתמול התקשרו אליי כל מיני גופים כמו מנכ"ל רשת אורט, אומר: יש לי הרבה מוסדות ברחבי הארץ, משעה 14:30 כולם לרשות המבחן הפסיכומטרי.

מיכאל מלכיאור: אני מדבר עם האחראי במרכז הארצי לבחינות והערכה ומספר להם את הבשורה הטובה.

מיכאל מלכיאור: אומרים לי: זה לא טוב, זה אחר הצהריים, וזה לא תנאים אופטימליים למבחן הפסיכומטריים.

מיכאל מלכיאור: אחר כך התברר לי שגם בשנה שעברה וגם שנה לפני כן עשו את זה באורט אחר הצהריים.

מיכאל מלכיאור: לא היתה שום בעיה.

מיכאל מלכיאור: כל ההתנהלות הזו – קשה לי להבין.

מיכאל מלכיאור: כל הזמן זה נגד הצעירים שלנו, אלה שבשנים הללו צריכים לשאת בעול הרציני והחשוב של השירות בצבא ועול של תחילת דרך בחיים.

מיכאל מלכיאור: כולם יודעים מה משמעות הדבר הזה.

מיכאל מלכיאור: איני מתכון שהישיבה הזו, כולם יוציאו בה את מה שיש להם על המרכז הארצי לבחינות והערכה.

מיכאל מלכיאור: אני מקווה שהדברים שאמרתי משקפים את דעת חברי הכנסת פה.

מיכאל מלכיאור: התקשרה אליי אתמול בבוקר אחת הבחורות הצעירות שנפגעת מהמצב הנוכחי, ואני מבקש ממיכל נתניהו לדבר, בבקשה.

מיכל נתניהו: אני השתחררתי לפני כמה חודשים משירות קבע, בגלל הקבע דחיתי את הלימודים בשנה, תכננתי להשתחרר, להתחיל ללמוד לפסיכומטרי ויש לי כרטיס טיסה לשבועיים אחרי הבחינה לדרום אמריקה, לטיול של חצי שנה שבסופו אני מתכוונת להתחיל ללמוד משפטים.

מיכל נתניהו: בגלל דחיית הבחינה אני ועוד הרבה אחרים הולכים כנראה לדחות את הלימודים בשנה.

מיכל נתניהו: כיום צריך ציון מאוד גבוה לפסיכומטרי, אנשים משקיעים המון כסף במכונים, בהכנה.

מיכל נתניהו: שלושה חודשים בקושי יצאתי מהחדר שלי, למדתי כמו מטורפת.

מיכל נתניהו: אני לומדת אצל יואל גבע, לומדת אתי בחורה שאמורה להתגייס שבועיים אחרי הבחינה, מה היא תעשה?

מיכל נתניהו: שלושה וחצי חודשים של לימוד ירדו לטמיון בגלל החלטה שרירותית של כיתות.

מיכל נתניהו: יש מספיק אלטרנטיבית.

מיכל נתניהו: אבא שלי סיפר לי שאת הבחינות שלו להסמכה הוא עשה במלון.

מיכל נתניהו: המרכז הארצי - התגובות שלו לא ברורות: אין מספיק מכונים.

מיכל נתניהו: אז אורט אמרו: ניתן לכם את המורים שלנו.

מיכל נתניהו: הם הולכים עם הראש בקיר, ואותי זה מאוד מקומם, כי גם כך הרצון להשכלה גבוהה אינו מובן מאליו היום.

מיכל נתניהו: ההרגשה היא שכל הזמן שמים לנו מכשולים.

מיכל נתניהו: החבר הכי טוב שלי אמור להתחיל סמסטר רביעי בטכניון, והוא לא יכול להתחיל את הסמסטר עכשיו.

מיכל נתניהו: אנשים שעזבו עבודות, מי יחזיר לי את השלושה וחצי חודשים שלא עבדתי עכשיו?

מיכל נתניהו: עכשיו דורשים ממני עוד חודשיים לא לעבוד.

מיכל נתניהו: מי יחזיר לי את הכסף של ביטול כרטיס טיסה?

מיכל נתניהו: את עוגמת הנפש של קיצור טיול של שמונה חודשים לארבעה חודשים?

מיכל נתניהו: דיברתי עם אוניברסיטת ירושלים, אמרו שבכלל לא בטוח שיקבלו את הציון שלי מאפריל.

מיכל נתניהו: יש לזה המון השלכות.

מיכל נתניהו: אנו מבקשים לפחות להשאיר את הבחינה במועד המקורי, ואם לא, לא לדחות את זה ברמה של חודשיים וחצי.

מיכל נתניהו: גם כך הלימודים מאוד אינטנסיביים, וזה פשוט לעשות עוול.

מיכל נתניהו: אפשר לפתור את זה.

מיכל נתניהו: אני בטוחה שהנבחנים יעדיפו כל אלטרנטיבה אחרת ולא לדחות את הבחינה לאפריל.

מיכל נתניהו: וגם לא אומרים מתי באפריל.

מיכל נתניהו: מה גם שההודעה על דחיית הבחינה הגיעה 23 ימים לפני המועד.

מיכל נתניהו: בהודעה לקונית הודיעו שהבחינה נדחית.

מיכל נתניהו: קראתי שחבר הכנסת פינס אמר שזה מצייר אותנו כמשרדי קש, וכך זה נראה לבחורה כמוני שהשתחררה, שאטומים ושמנסים לשים לנו מכשולים.

מיכל נתניהו: היו 90 ימים למצוא פתרון.

מיכל נתניהו: הם ידעו שזה מה שיקרה, אבל 23 ימים לפני הבחינה היו צריכים להודיע לנו את זה.

מיכל נתניהו: וחבל, אלפי כספים שאנשים הולכים להפסיד.

מיכל נתניהו: בני נוער בגילי לא חיים ברווחה כלכלית מי יודע מה.

מיכל נתניהו: גירדתי את שארית החסכונות מהקבע שלי כדי לכלכל את עצמי בחודשים האלה ולממן כרטיס טיסה.

מיכל נתניהו: חבל לי לדחות את הלימודים בעוד שנה.

מיכל נתניהו: למדתי מספיק, אני רוצה להיבחן.

מיכל נתניהו: אני ראויה לזה, וכמוני כל שאר התלמידים.

מיכאל מלכיאור: תודה.

מיכאל מלכיאור: אני רוצה לשמוע את רענן קרן, מנכ"ל קידום.

רענן קרן: אני מסכים עם כל הנאמר ומזדהה עם הכאב של מיכל ושל התלמידים.

רענן קרן: הצענו להעמיד את כל כיתות הלימוד שלנו בכל תאריך שייבחר לטובת המרכז הארצי ולטובת קיום הבחינה.

רענן קרן: בנוסף, יצרנו קשר אתמול עם חלק מהמכללות שלא שבתו, למשל המכללה למינהל שהסכימה להעמיד בכל תאריך שייקבע בשעות אחר הצהריים מעל אלף מקומות לנבחנים.

רענן קרן: רק נשמח לעזור.

מיכאל מלכיאור: תודה.

מיכאל מלכיאור: זאב לאור.

זאב לאור: לנו יש מענה פיזי.

זאב לאור: ארצה להתייחס אחרי שתתבהר התמונה לגבי הצרכים.

מיכאל מלכיאור: אני מקווה שנמצא פתרון היום.

מיכאל מלכיאור: הנזק כבר נעשה.

מיכאל מלכיאור: גם אתמול שמעתי מחיילים שהוציאו אותם מתוך השירות שלהם ונתנו להם בקורס מזורז לקבל כמה ימים מהצבא ועכשיו היו בקורס מזורז, כבר החזירו אותם בעקבות ההחלטה הזו לצבא.

מיכאל מלכיאור: בואו נשמע את פרופ' ישראל גלעד.

מיכאל מלכיאור: למי שלא יודע, ור"ה הקימו ובוחרים את מי שיושב במרכז הארצי לבחינות והערכה.

ישראל גלעד: המרכז הארצי הוא עמותה שהוקמה על ידי האוניברסיטאות ושייכת לאוניברסיטאות, והבחינה הפסיכומטרית היא חלק מלוח הזמנים האקדמי.

ישראל גלעד: אני שמח לומר שכנראה מסתמן פתרון לבעיה, והוא שבתאריכים 24 ו-25 בפברואר תתקיים הבחינה הפסיכומטרית.

זבולון אורלב: למה לא בתאריך המקורי?

ישראל גלעד: אסביר תכף.

ישראל גלעד: אני רוצה להודות לאוניברסיטת בר אילן, שהעמידה את הקמפוס לרשותנו, אוניברסיטת תל אביב, שאתמול אחר הצהריים הודיעה לנו שהיא מוכנה להעמיד את הקמפוסים, לבית ספר אורט שבאופן שגרתי משתף אתנו פעולה בעניין הזה.

ישראל גלעד: בית ספר בליך גם הודיע לנו הבוקר, שמוכן להעמיד מקומות, ואני מקווה שהבעיה תיפתר באופן הזה.

ישראל גלעד: אני רוצה להודות גם לוועדה וגם לשרת החינוך שעשו כל מאמץ כדי להעלות את העניין לתודעה הציבורית ולקדם את מציאת הפתרון.

אלכס מילר: זה מה שכולם עשו, ומה אתם עשיתם?

זבולון אורלב: אני בעד שאתם תתפטרו.

זבולון אורלב: אתם צריכים לשאת באחריות על זה שאתם משגעים את הצעירים שלנו.

זבולון אורלב: אתם לא ראויים לנהל את העניין הזה.

ישראל גלעד: המרכז הארצי פעל בעניין זה בסבירות.

ישראל גלעד: כל מה שניתן היה לעשות נעשה.

ישראל גלעד: הבחינה הפסיכומטרית מאז ומעולם התקיימה באוניברסיטאות.

ישראל גלעד: ללא האוניברסיטאות לא יכולה להתקיים בחינה פסיכומטרית, כי הבחינה הזו דורשת תשתיות שאינן קיימות מחוץ לאוניברסיטאות.

ישראל גלעד: זה אומר עשרות אלפים של מושבים, תנאים שמתאימים מבחינת כיתות, מבחינת שקט שנדרש ואלפי בוחנים שמסופקים על ידי האוניברסיטאות.

ישראל גלעד: גם הבחינה הקטנה הזו, בהיקפה, דורשת 50 אלף מושבים ולמעלה מאלף בוחנים ומערך ארגוני מאוד מורכב.

מיכאל מלכיאור: אורט ביאליק זה אוניברסיטה?

ישראל גלעד: כל המוסדות האחרים נותנים סיוע וחיזוק בקצוות, אבל ללא הליבה של הקמפוסים- -

מיכאל מלכיאור: כלומר אפשר לעשות את זה לא באוניברסיטה.

ישראל גלעד: אם הקמפוסים לא עומדים לרשותנו לפחות בחלקם, הבחינה לא תהיה בתנאים המתאימים.

ישראל גלעד: זה יפגע בנבחנים.

זבולון אורלב: מוסדות החינוך, המכללות האקדמיות לחינוך והכלליות, יש שם מוזיקה?

זבולון אורלב: לא לומדים שם?

זבולון אורלב: איפה אתם חיים?

זבולון אורלב: אלה תירוצים ילדותיים.

ישראל גלעד: ללא תמיכה של אוניברסיטאות לא יכולה להתקיים בחינה פסיכומטרית.

ישראל גלעד: במקרה הזה בחינת דצמבר התקיימה במועד כי השביתה נכנסה לדצמבר.

ישראל גלעד: נשאלה שאלה, מה יקרה בפברואר.

ישראל גלעד: בדקנו אם יש חלופות, ולא היו.

ישראל גלעד: זה שמוסדות בדיעבד מוכנים לבטל לימודים וכן הלאה, זה נוצר בעקבות הלחץ שנוצר, אבל הבדיקה שנעשתה הראתה שלא ניתן לקיים את הבחינה ללא תמיכת אוניברסיטאות.

ישראל גלעד: הצגנו את החלופות וביקשנו מענה, כי הקמפוסים הם מרכיב חיוני.

ישראל גלעד: בעיקרו קיבלנו מהאוניברסיטאות מענה חיובי.

ישראל גלעד: פרופ' קווה, יו"ר ור"ה, נרתם לעניין ועד לפני שבוע היה לנו יותר מבסיס איתן להאמין שהבחינה אכן תתקיים באוניברסיטאות.

ישראל גלעד: לכן נערכנו לבחינה כמתוכנן.

ישראל גלעד: מה קרה – נגמרה השביתה, 130 אלף סטודנטים, צריך לארגן לוח אקדמי לשנה החדשה, שני סמסטרים רצים במקביל, חלק מהקורסים נלמדו וחלק לא, מהומת עולם.

ישראל גלעד: 90 יום של שביתה אקדמית, מסתבר שהיינו צריכים לקבל הקצאות חדרים מהאוניברסיטאות, והקצאות החדרים לא הגיעו.

מיכאל מלכיאור: האוניברסיטאות הודיעו לך שהם לא מאשרים?

ישראל גלעד: היה צפי שיתקיים במועד, לכן לא הודענו כלום.

אורית נוקד: פניתם לשרת החינוך כשראיתם שיש בעיה?

ישראל גלעד: למה?

ישראל גלעד: עד סוף שבוע שעבר נערכנו לקיים את הבחינה במועד כפי שתוכנן.

ישראל גלעד: לא לכל דבר יש אשמים.

ישראל גלעד: היתה שביתת מרצים, משהתברר שאין הקצאת אולמות, לא היה מנוס- -

מיכאל מלכיאור: מי הודיע לך בסוף השבוע שלא יתקיים במועד?

מיכאל מלכיאור: מי האחראים?

מיכאל מלכיאור: מי מראשי האוניברסיטאות הודיע לך בסוף השבוע אחרת?

ישראל גלעד: היתה כוונה טובה, כולם התגייסו לסייע- -

מיכאל מלכיאור: מישהו לא התגייס לסייע.

מיכאל מלכיאור: מה קרה בסוף השבוע?

ישראל גלעד: לא היתה כאן הודעה של אוניברסיטה.

ישראל גלעד: בפועל בשל המהומה שנוצרה לא הועברו הקצאות- -

מיכאל מלכיאור: מה קרה מיום ששי?

ישראל גלעד: הסתיימה שביתה, היינו צריכים לקבל הקצאת חדרים, הם לא עברו.

מיכאל מלכיאור: שמעתי אתמול מכמה אוניברסיטאות חשובות שהן כן מעמידות את החדרים הנחוצים לצורך העניין.

ישראל גלעד: בר אילן העמידה לרשותנו את הקמפוס כמו שציינת, אנו מודים להם מאוד.

ישראל גלעד: היוזמה לקיים את הבחינה במועד היתה של נשיא אוניברסיטת בר אילן.

מיכאל מלכיאור: תספר לי, מי הודיע לך אחרת?

ישראל גלעד: נוצר מצב ששביתה מסתיימת אחרי 90 יום, יש מהומת עולם.

מיכאל מלכיאור: איזו אוניברסיטה הודיעה לך שלא יהיה אצלה מבחן?

ישראל גלעד: אין אדם שאמר לנו: לא.

ישראל גלעד: כשההחלטה יורדת למטה, ההקצאות לא הועברו.

ישראל גלעד: היו הקצאות בחיפה שהועברו והוחזרו.

ישראל גלעד: דיברנו עם יו"ר ור"ה, שהוביל את המהלך הזה, מה עוד אפשר לעשות?

מיכל נתניהו: מה זאת אומרת?

מיכל נתניהו: יש לי פה עצומה, ב-24 שעות חתמו עליה כמעט 500 איש.

מיכל נתניהו: זה חיים של אנשים.

מיכל נתניהו: מה זה, מה אפשר לעשות?

זבולון אורלב: בשביל לבטל לא צריכים אתכם.

ישראל גלעד: ביום ראשון התברר לנו שלא הועברה הקצאת חדרים.

ישראל גלעד: במצב הרגיל צריך חמישה שבועות כדי להיערך למצב.

ישראל גלעד: בהתארגנות חירום שננקטה במקרה הזה צריך שלושה שבועות, והיה ברור שאם אין הקצאת חדרים עכשיו ולא נראית הקצאה בטווח הקרוב, לא ניתן יהיה לקיים את הבחינה ב-11 בפברואר.

ישראל גלעד: כל המערכת הארגונית – חייבים להקפיד על רמה של אמינות ואיכות.

מיכאל מלכיאור: איפה זה עומד עכשיו?

ישראל גלעד: אני מבקש מהמאשימים השונים להבין את המציאות שנוצרה.

רונית תירוש: אתם תעשו את זה בזמן.

קריאה: זה על הגב שלנו.

ישראל גלעד: זה לא על הגב שלכם.

ישראל גלעד: נעשה כל מה שניתן היה לעשות.

ישראל גלעד: נעשה הכל באופן סביר.

קריאה: תעבדו שבוע, 24 שעות ביום.

ישראל גלעד: יש דברים שלא ניתן לעשות אותם.

ישראל גלעד: אני מסכים שמדובר פה בפגיעה, אבל היתה מעורבות חיובית של יו"ר הוועדה שכינס את הדיון וגם שרת החינוך נרתמה לעניין ואנו מודים לה על זה, היו פניות למכללות, אך מתברר שזה לא פשוט, כשבודקים את הפרטים.

ישראל גלעד: נעשה מאמץ עם פרופ' מגידור, יו"ר ור"ה החדש.

ישראל גלעד: היו פניות חוזרות לאוניברסיטאות.

ישראל גלעד: כפי שאמרתי, ללא תשתית אוניברסיטאות לא יכולה להתקיים הבחינה.

קריאה: אני נבחנתי ללשכת עורכי הדין בבנייני האומה.

קריאה: אי אפשר לקיים שם?

קריאה: ומה עם מרכז הירידים בתל אביב?

מיכאל מלכיאור: אני רוצה לתאר איזה תשובות קיבלנו.

מיכאל מלכיאור: על אולם זה אמרו: הנגישות לשירותים לא אופטימלית, על אולם אחר נאמר:

מיכאל מלכיאור: האקוסטיקה שם לא מתאימה.

מיכאל מלכיאור: אלה תשובות שקיבלתי במשך היום אתמול.

מיכאל מלכיאור: יצרתם מהומת עולם.

מיכאל מלכיאור: אני רוצה לשמוע ממך התחייבות, האוניברסיטאות חזרו בהן, גם אם הודיעו לך אחרת.

מיכאל מלכיאור: אתה תקיים את הבחינה הזו ב-11 בפברואר?

מיכל נתניהו: אתה יכול לקיים את זה בתנאים לא אופטימליים, ומי שלא רוצה, שייבחן באפריל.

ישראל גלעד: אתמול התקיימה שורת דיונים והסתמן אתמול אחר הצהריים, קיבלנו מאוניברסיטת תל אביב נכונות להעמיד את הקמפוס לרשותנו בתאריך 24 בחודש.

ישראל גלעד: הבוקר זה צומצם, זה לא כל היום אלא רק הבוקר.

ישראל גלעד: השילוב של בר אילן שמלכתחילה העמידה לרשותנו יחד עם תל אביב שמעמידה את הבוקר של 24- -

רונית תירוש: זה לא פתרון.

רונית תירוש: זה יהיה ב-11.

ישראל גלעד: זה לא פעילות שגרתית.

ישראל גלעד: זה תנאי חירום.

בילי שפירא: כאמור, יושב ראש ור"ה החדש שמונה ביום ראשון, פרופ' מגידור- -

מיכאל מלכיאור: אגב, האוניברסיטה העברית לא מעמידה?

בילי שפירא: היא הודיעה כבר בשבוע השלישי לשביתה, היה ברור שלפי מה שמסתמן, לא נוכל להעמיד, לכן היא לא רלוונטית לדיון.

בילי שפירא: השביתה הסתיימה ביום ששי.

בילי שפירא: רק ברגע שהסתיימה, נתכנסו האוניברסיטאות ביום ראשון ובנו את המערך החדש של הלימודים.

בילי שפירא: יש 125 אלף סטודנטים שצריך לתת להם מענה.

בילי שפירא: לכן משתמשים בכל הימים, בכל השעות.

בילי שפירא: הסמסטרים היו צריכים להתקצר, האוניברסיטאות רוצות לתת את כל המגיע לסטודנטים.

בילי שפירא: אנו ערים שהמועמדים שלנו זה אתם, לכן אנחנו מכינים את כל התשתית כדי לקבל אתכם, זה לא בא מרשעות.

בילי שפירא: השביתה הזו עשתה נזק בל יתואר לכולם.

קריאה: יש פה נזק ברמת האמון במערכת הזו.

בילי שפירא: אתמול בישיבות מרתוניות שהתקיימו בלשכת הנשיא יחד עם אנשי המרכז, יחד עם השרה והעוזרת שלה, היתה פנייה מסודרת מצד השרה לכל המכללות - היא פונה לכל המכללות כדי להעמיד רשת כיסאות.

בילי שפירא: מדובר על 50 אלף כיסאות.

בילי שפירא: מדובר רק על 9,000 נבחנים.

בילי שפירא: משמעות הכיסאות הרבה הזו היא להבטיח אבטחת מידע- -

רונית תירוש: שמשרד החינוך ילמדו אתכם איך עושים בגרות באילוצים הרבה יותר קשים.

מיכאל מלכיאור: אני מבין שצריך מרחק בין הנבחנים, אך למה צריך כל הכיסאות הללו?

בילי שפירא: יש להם סדרים.

מיכאל מלכיאור: למה צריך לשים כיסאות למי שלא נמצא?

זבולון אורלב: משפילים את ור"ה ואת ההשכלה הגבוהה.

בילי שפירא: הדבר הזה נועד להבטיח שאיכות הבחינה הזו תהיה בדוקה.

בילי שפירא: להם התפקיד להביע את העניין הזה.

בילי שפירא: נעשה בכל זאת מאמץ.

בילי שפירא: אם תתקיים דחייה של המועד- -

רונית תירוש: לא תתקיים.

קריאה: נגרם פה עוול רב.

קריאה: התירוצים האלה מומצאים.

מיכאל מלכיאור: למה זה לא יכול להתקיים ב-11 בחודש?

בילי שפירא: אורך הסמסטר הזה הוא 11 שבועות.

בילי שפירא: האוניברסיטאות מחויבות לתלמידים.

רונית תירוש: תוותרו על האקוסטיקה.

רונית תירוש: תלכו לבתי הספר.

רונית תירוש: ששרת החינוך תוותר על לימודים משעה 12:00 או 13:00, לא יקרה שום דבר.

רונית תירוש: שתפנה לכם את בתי הספר ואת המכללות, ואתם מסודרים בלי ללכת לבנייני האומה.

רונית תירוש: תצאו מהקונספט.

בילי שפירא: כלומר להשתחרר מהתנאים האופטימליים.

רונית תירוש: כן.

רונית תירוש: זה מצב חירום.

ישראל פרץ: המנטרה של תנאים אופטימליים היא פרדוקסלית כי לקחת תלמידים ברצף לימוד, לעצור אותם באמצע התאוצה, לדחוף אותם שבועיים קדימה, זה כן אופטימלי, אבל שלא יהיו שלושה כיסאות בין אחד לאחד זה לא אופטימלי?

ישראל פרץ: איפה היחסיות פה?

ישראל פרץ: המצב של ההמתנה הוא מצב מזיק, זה מצב של חוסר ודאות.

ישראל פרץ: אלה תלמידים ממוקדים לגמרי בתאריך 11 בפברואר, הם עובדים על זה 14 שעות ביום, הכל מכוון לתאריך אחד.

ישראל פרץ: אתם פתאום בהינף הודעת אינטרנט עילגת מודיעים להם שזה יהיה פעם אחרת, אבל גם אז, לא יודעים מתי בדיוק, ופתאום נעלמו להם חודשיים מהחיים.

ישראל פרץ: תחזירו להם את החודשיים עכשיו.

ישראל פרץ: אני מדבר כמנהל פדגוגי, אין לי שום סמכות עסקית פה.

יואב כהן: אנו בהחלט רוצים להחזיר את החודשיים האלה ואנו עושים את כל המאמצים כרגע כדי לקיים את הבחינה במועדים שהוזכרו פה.

יואב כהן: אני יודע שזו דחייה של שבועיים.

מיכאל מלכיאור: לא נאפשר את זה.

מיכאל מלכיאור: אם אתם לא מסוגלים, מישהו אחר יעשה את זה.

מיכאל מלכיאור: אומרים לך בר אילן, באר שבע, תל אביב שהם יעשו, ואורט והמכללות ובנייני האומה.

מיכאל מלכיאור: קחו את מה שאתם צריכים, רק תעשו את זה.

מיכאל מלכיאור: חבר הכנסת אורלב, בבקשה.

זבולון אורלב: אדוני היושב ראש, נבהלתי מהפתיחה שלך, נבהלתי מזה שאתה רגוע ולא אומר לאנשי ור"ה ואנשי המרכז שהוועדה היום תקבל החלטה ברורה וחדה שהבחינות יתקיימו ב-11 בחודש, גם אם מדובר בשעות אחר הצהריים.

זבולון אורלב: הוועדה צריכה לומר דבר נוסף – והיה ולא תקבל תשובה חיובית תוך 24 שעות, נחוקק הוראת שעה.

זבולון אורלב: אני חבר כנסת מהבודדים בבניין הזה שנלחם בכל כוחו שלא תהיה חקיקה בסוגיית החופש האקדמי, אני אוביל את החוק הזה.

זבולון אורלב: אתם לא ראויים להוביל את העניין הזה.

זבולון אורלב: זה אנשים שאני מכיר ומכבד אותם?

זבולון אורלב: ככה ור"ה מתייחסת לעניין?

זבולון אורלב: כך אתם מתייחסים לעניין?

זבולון אורלב: לכן אין בררה, הכנסת הזו חייבת להגן על הצעירים שלנו.

זבולון אורלב: אתם עושים עוול בל יתוקן ובל ישוער.

זבולון אורלב: יושב פה מנכ"ל לשעבר שעשה כמה דברים בחיים שלו.

זבולון אורלב: אתם לא מקשיבים לעצמכם.

זבולון אורלב: אתם יודעים לא מיום ראשון, אתם יודעים חודשים שתהיה בעיה, לא מכינים תוכנית חלופית, מסתתרים שעדיין לא הודיעו לכם שאין חדרים.

זבולון אורלב: זה שהם רשלנים זו גם בעיה אחרת.

זבולון אורלב: זו רשלנות פושעת בהתייחסות.

זבולון אורלב: מה, הם מריונטות?

זבולון אורלב: אתם פועלים בשם המדינה, אתם מקבלים כספים מהמדינה.

זבולון אורלב: ההשכלה הגבוהה היא שליחה של מדינת ישראל וצריכה לשרת את מדינת ישראל.

זבולון אורלב: אם אתם לא יכולים, תתפטרו.

זבולון אורלב: אדוני היושב ראש, אם לא תתקבל תשובה תוך 24 שעות אני קורא לך ליזום חוק הוראת שעה לביטול הבחינות הפסיכומטריות בתשס"ח והאוניברסיטאות יהיו חייבות לקבל אותם בלי בחינות פסיכומטריות.

זבולון אורלב: אגב, עשינו מהלך כזה פעם אחת.

זבולון אורלב: אני תומך בבחינות הפסיכומטריות, אך אם הן מכשול כזה, לא צריך אותן.

זבולון אורלב: אדוני היושב ראש, ראוי שתוביל את זה.

זבולון אורלב: אני גם קורא לשרת החינוך קצת להתעורר.

זבולון אורלב: שרת החינוך ביום ראשון משנודע לה העניין היתה צריכה לקרוא לכולם כדי לפתור את הבעיה.

זבולון אורלב: אני משבח את הרב מלכיאור שביטל ישיבה אחרת כדי לקיים את הישיבה הזו, גם אני ביטלתי ישיבה של ביקורת המדינה כדי להשתתף בדיון הזה, כי זה דבר חיוני.

זבולון אורלב: אתם לא תצאו מכאן בלי התחייבות שב-11 בחודש יתקיימו הבחינות ואם לא תתחייבו לכך יהיה חוק ונקרא לכולכם להתפטר.

זבולון אורלב: אנו מעדיפים את הסטודנטים על פניכם.

מיכאל מלכיאור: תודה.

מיכאל מלכיאור: אני מקבל עכשיו פתק מהשלטון המקומי שהם מוכנים להתגייס, כל השלטון המקומי, להעמיד גם מקומות בכל הישובים בארץ ללא תשלום.

מיכאל מלכיאור: אנו נפנה אליכם אם יש צורך.

מיכאל מלכיאור: בבקשה, חברת הכנסת נוקד.

אורית נוקד: אדוני היושב ראש, אני מברכת אותך על שקיימת מייד את דיון החירום הזה.

אורית נוקד: ביום שני כשנחשפתי לנושא חשבתי שמדובר במצב הזוי.

אורית נוקד: יש כל כך הרבה פגיעות בסטודנטים, בצעירים, מדברים אחר כך על בריחת מוחות.

אורית נוקד: אני לא קוראת לכם להתפטר כי אני מאמינה שסוף מעשה במחשבה תחילה.

אורית נוקד: טעיתם פה טעות גסה וחמורה בעיניי.

אורית נוקד: הייתם צריכים לעשות את מה שעשיתי ביום שני - דבר ראשון פניתי לשרת החינוך, ביקשתי ממנה לבדוק ולהתערב.

אורית נוקד: היא אמרה שהיא בודקת.

אורית נוקד: שמעתי את מיכל נתניהו והזדהיתי אתה, וגם אתם – אין לכם ילדים?

אורית נוקד: אין לכם נכדים?

אורית נוקד: אתם לא מבינים במה הדברים כרוכים?

אורית נוקד: אנשים שהתכוננו, אנשים שיש להם תוכניות, אנשים שצריכים להתגייס, ולכן אתם צריכים להתכבד ולעשות מעשה.

אורית נוקד: לאור כל גל הפניות, והתקשורת במקרה זה עשתה עבודתה נאמנה, ולכן הגיעו גם התחייבויות של מקומות, אתם חייבים לעשות הכל כדי שהבחינות האלה תתקיימנה במועדן.

אורית נוקד: תצאו מהדרישות שהיו נהוגות במצב רגיל, תתייחסו לזה כמצב חירום.

אורית נוקד: תורידו את הרף ותאפשרו להם לקיים את הבחינות במועדן.

מיכאל מלכיאור: חבר הכנסת מילר.

אלכס מילר: הגעתם למצב שבגלל ההחלטה, ואני עד עכשיו לא הבנתי מה היה ההליך לקבלתה, ביטלנו דיון להצעת חוק חשובה בוועדת החינוך, חוק זכויות המורים.

אלכס מילר: אתם קיבלתם החלטה, הכנסתם את המדינה למשבר, עכשיו אתם נותנים פתרון, הפכתם להיות יותר גרועים מפוליטיקאים, ואתם לא פוליטיקאים, עם כל הכבוד.

אלכס מילר: כך המערכת לא צריכה לעבוד.

אלכס מילר: לקחתם על עצמכם אחריות - לבצע מבחנים.

אלכס מילר: אם יש לכם בעיה עם האוניברסיטאות, תפנו אלינו, אתם יכולים לפנות ליושב ראש ועדת החינוך, ואנו נדרוש מממשלת ישראל לכל מוסד שלא מספק את מה שצריך, לעצור את התקצוב.

אלכס מילר: זה גרוע שאין לך תוכנית חירום.

אלכס מילר: שנתיים וחצי האקדמיה נמצאת במשבר.

אלכס מילר: אם אתם לא מסוגלים לנהל אקדמיה ציבורית, או תלכו הביתה או תאמרו שאתם רוצים הפרטה.

אלכס מילר: הייתי מצפה מכם לשמוע שהתאריך יישאר כמו שהיה.

אלכס מילר: הייתם צריכים לפעול לפני, ואם היית רוצה, גם מהאוניברסיטאות היית מקבל, כי גם עליהם יש לנו כוח להשפיע.

אלכס מילר: אי אפשר להמשיך לעבוד כך.

אלכס מילר: אל תכניסו אותנו כל פעם למשבר חדש באקדמיה.

מיכאל מלכיאור: אגב, הסטודנטים משלמים ממיטב כספם למבחן.

מיכאל מלכיאור: חברת הכנסת תירוש, בבקשה.

רונית תירוש: אדוני היושב ראש, אני מתנצלת שאמרתי לך בבוקר לבטל את הישיבה, כי שמעתי אתמול בטלוויזיה שהכל בסדר, ואמרת לי: עד שאני לא רואה את זה חתום, אני לא מבטל, וטוב עשית.

רונית תירוש: אני המומה מההתנהלות, מהטיעונים שאני שומעת.

רונית תירוש: הפסיכומטרי בעיניי הוא רעה חולה, יש חיים לפני הפסיכומטרי וחיים אחריו - כך מנהלים הצעירים שלנו את חייהם.

רונית תירוש: הכל מתנהל עבורם סביב תאריך הפסיכומטרי.

רונית תירוש: זה יצא מכל פרופורציה, דעתי על זה ידועה, ואני מבטיחה לעצמי שאם לא תעמדו בלוחות הזמנים, אקח את כל המרץ שלי ואלך יחד עם אנשים מבינים בחינוך, ואנו נפעיל את הרעיון הקודם שלנו במשרד החינוך שהבגרויות עם הציונים של מקצועות הלבה ישרתו את אתכם כתנאי סף לקבלה לפקולטות ולא הפסיכומטרי שמשגע את העולם, יש כספים שמושקעים בכך, גם הצבא עם המענק שהוא נותן וגם מקומות שלוקחים פי כמה יותר.

רונית תירוש: החבר'ה האלה יוצאים לעבודה כדי לממן את הפסיכומטרי, ואתם באטימות, אפילו ברשעות שנובעת מחוסר רגישות, מקבלים החלטות בלי להבין את ההשלכות של זה על הנפש, על הנשמה, על מערכת אמון ציבורית.

רונית תירוש: איך אתם עושים דבר כזה?

רונית תירוש: יש יעד וזה מה שמכתיב לי את המהלכים – 11 בפברואר.

רונית תירוש: לא תסטו ממנו.

רונית תירוש: ובתוך התחום הזה אתם צריכים לחשוב על פתרונות.

רונית תירוש: לא הולכים אחרת.

רונית תירוש: יש לי הרבה מאוד הערכה לאגף הבחינות של משרד החינוך.

רונית תירוש: מה שהם עשו בימים של פעולות טרור, של נפגעים, של קסאמים, שהיו צריכים להזיז תלמידים מכאן לשם, תאריך נשאר תאריך.

רונית תירוש: הם פעלו תחת כל האילוצים והיו להם אילוצים הרבה יותר קשים משלכם.

רונית תירוש: בימים שמדינת ישראל שולחת לווין לחלל, ושאנחנו מצליחים להתמודד עם הרבה מאוד אתגרים, קחו את האתגר הזה שהוא לא גדול, תתייעצו עם מחלקת הבחינות, תשתמשו בתשתית שלהם, כולל בתי הספר, אני לא מעלה בדעתי שאיזשהו מנהל ייתן שישחקו משחק כדורגל או מוזיקה במהלך הבחינות.

רונית תירוש: יהיה שם שקט מוחלט, ישתפו פעולה.

רונית תירוש: קחו את בתי הספר, את המכללות ותעשו את העבודה הזו מהר.

רונית תירוש: אני מבקשת שתגלה אחריות ומקצועיות ותאמרו: אנחנו מקבלים את תאריך היעד הזה, אנחנו נשבור את הראש איך נעשה את זה.

רונית תירוש: אני מוכנה להירתם, ואני בטוחה שכל מי שיושב כאן, כדי לסייע לכם לעמוד בתאריך הזה.

רמי: אני בן 24 מקריית גת.

רמי: במקרה שלי, שבוע אחרי הפסיכומטרי אני במילואים.

רמי: דבר שני, זה משמעות כלכלית עצומה – עוד שבועיים של עבודה, שאיני יכול לעבוד, אין לי הזדמנות לכלכל את עצמי.

רמי: אני גר לבד, אני לא עובד עכשיו, כי כדי להגיע לפקולטות שאני רוצה צריך לקבל ציון מאוד גבוה ופסיכומטרי אחד לא מספיק, וצריך ללמוד ורק ללמוד.

רמי: השבועיים האלה יהרסו אותי כלכלית.

רמי: זה משהו שישבור אותי.

רמי: אני לא מזכיר את הטיולים ואת כרטיסי הטיסה, כי בעייני זה חשוב, אך פחות.

רמי: אני כלכלית לא אשרוד.

רמי: ה-24, 25 בפברואר זה לא פתרון עבורנו.

רמי: הפתרון הוא 11, כמו שהיה.

קריאה: ומה אם יעשו את זה ב-11 וב-12 בפברואר?

רמי: אני בטוח שאם תתאמצו, תצליחו להגיע לפתרון.

רמי: אני מבקש להדגיש את החשיבות הכלכלית העצומה של זה.

יוסי ביילין: הייתי רוצה להסב את תשומת לבכם שיש פה קונצנזוס מקיר לקיר.

יוסי ביילין: זה לא קורה כל יום.

יוסי ביילין: אם באמת תעלה ההצעה שהציע חבר הכנסת אורלב, היא תתקבל ברוב גדול.

יוסי ביילין: אף אחד מאתנו לא מתלהב מזה אך אולי לא תהיה בררה אחרת.

יוסי ביילין: כשהמצב לא אופטימלי, אי אפשר לעמוד על תנאים אופטימליים.

יוסי ביילין: אם העדיפות היא התאריך ולא התנאים, נגמר העניין.

יוסי ביילין: המטרה היא התאריך.

יוסי ביילין: אי אפשר לנוכח מה שקרה לדחות את התאריך הזה.

יוסי ביילין: כמורה הרבה שנים באוניברסיטה, עשיתי הרבה בחינות לסטודנטים, לא עמדתי על חמישה כיסאות בין הסטודנטים, ואני מקבל כל מה שאתם אומרים, אבל זה לא אומר שזה חייב להיות באוניברסיטה.

יוסי ביילין: אם אתם יוצאים מהחדר הזה עם הכרה חד משמעית שהתאריך הוא 11 בפברואר, תמצאו את המקורות.

זבולון אורלב: אני בטוח שיושבת ראש הכנסת תתרום את הכנסת לעניין הזה.

יוסי ביילין: יכול להיות.

יוסי ביילין: ועוד מילה – אני לא רוצה להיכנס לשאלה של פסיכומטרי.

יוסי ביילין: אני יודע שהיום זה תעשייה כלכלית עצומה, אם נבטל את זה, חצי העולם יהיה נגדנו.

יוסי ביילין: גם מה שקורה פה זה חלק מההיסטריה המטורפת של הפסיכומטרי כמשהו שקובע.

יוסי ביילין: אני גם מכיר את הטענות בעד הפסיכומטרי.

יוסי ביילין: אך מי שהעלה את האינטרס הזה זה האוניברסיטאות.

יוסי ביילין: האחריות מוטלת גם עליהן.

יוסי ביילין: מה זאת אומרת שהאוניברסיטה העברית פטורה מאחריות כי היא מזמן אמרה?

יוסי ביילין: קודם כל, 11 בפברואר – אתם יכולים וצריכים לעמוד בזה.

יוסי ביילין: ואנו גם צריכים לפנות לאוניברסיטאות ולומר: אתן לא פטורות מזה, אלא אם כן אתן מוותרות על הפסיכומטרי.

יוסי ביילין: לא ייתכן שדווקא האוניברסיטה העברית תאמר שהיא לא בעסק.

מיכאל מלכיאור: אני מרגיש שאנחנו משפילים את עצמנו.

מיכאל מלכיאור: באוניברסיטת תל אביב יש 2,000 מקומות, גם בבן גוריון, באוניברסיטת בר אילן יש 1,000 מקומות.

מיכאל מלכיאור: כל המקומות האלה לרשותכם, כל השלטון המקומי לרשותכם, כל המכללות לרשותכם, אתם פה עושים עוול.

מיכאל מלכיאור: גם הממ"מ של הכנסת, שביקשתי ממנו אתמול בבוקר לעשות בדיקה, בערב קיבלתי דיווח – היה בחור אחד בממ"מ שהיה פותר לכם את כל מה שלא עשיתם בתקופה הזו.

מיכאל מלכיאור: פרופ' גלעד, תודיע לנו עכשיו – הבחינה תהיה ב-11 וקחו בחשבון הכל.

מיכאל מלכיאור: גם אם תהיה קצת פחות אקוסטיקה עילאית, בזה הסטודנטים יעמדו.

ישראל גלעד: האחריות קיימת גם בעניין שזה יתקיים במועד וגם בעניין התנאים.

ישראל גלעד: אני מבקש כמה דקות להתייעץ בעניין הזה.

מיכאל מלכיאור: טוב.

מיכאל מלכיאור: אני ממשיך את הישיבה.

ישראל גלעד: מילה אחת – האחריות היא בשני הכיוונים.

ישראל גלעד: אם היינו רק אומרים שיהיה בסדר, עוד שבועיים היו צולבים פה, למה נעשו בחינות בתנאים לא מותאמים.

מיכאל מלכיאור: ממש לא.

מיכאל מלכיאור: כולנו פה אנשים סבירים.

מיכאל מלכיאור: קחו את ההפסקה שביקשתם בינתיים.

ישראל גלעד: ואני רוצה לומר שהדיון כאן מאוד הועיל לנו כי היינו צריכים את התמיכה הזו כדי לעשות את הדבר.

סופי מעתוק: אני גרה באשקלון, חברת עמותת היל"ה.

סופי מעתוק: אני בוגרת השביתה הגדולה שהיתה בשנים רחוקות אחורה בתיכון.

סופי מעתוק: גם אז היתה בעיה דומה בהיבט של בחינות הבגרות.

סופי מעתוק: אני זוכרת את הבחינות האלה בצורה מצוינת, אז אפשר לערוך את הבחינה במועדה עם היערכות חירום.

סופי מעתוק: אני רוצה לבקש את יו"ר הוועדה וחברי הכנסת לנסות ליצור תקדים של ביטול הבחינות הפסיכומטריות, שלא משקפות את יכולת התלמידים להגיע, וזו הזדמנות לקרוא לכל הסגל האקדמי ולבטל אותן כדי שייווצר תקדים שאנשים יבינו שהבחינות הפסיכומטריות אינן משמעותיות בכלל.

זאב לאור: אחרי שמנכ"ל אורט הציע אתמול לח"כ מלכיאור ולאחרים את הסיוע של אורט, הטיל עליי לבדוק את הבדיקות הרלוונטיות.

זאב לאור: הייתי אתמול בקשר רצוף עם חברי המרכז.

זאב לאור: יש בידיי נתונים שהם מסרו לי, מה ההיערכות הנדרשת; מדובר על קצת יותר מ-9,000 נרשמים.

זאב לאור: הנתון היסודי הוא שאפשר לבחון עשרים נבחנים בכיתה סטנדרטית שמשרד החינוך בונה לבתי ספר תיכונים.

זאב לאור: היא בנויה בדרך כלל לעד ארבעים תלמידים, כיוון שזו בחינה שמים רק נבחן אחד ליד שולחן, והמשמעות היא שצריך 500 כיתות בכל רחבי ישראל.

זאב לאור: עשיתי אתמול בדיקות.

זאב לאור: אנו תמורת תשלום – מאמר מוסגר, שכל גוף שיעזור לעניין, אין סיבה שלא יקבלו תשלום, כי בתוך התשלום שהמרכז מקבל מהנבחנים, חבוי בתוכו מרכיב המקום.

זאב לאור: התעריף שמסוכם בינינו למרכז הוא 55 ₪ לשעה בחינה.

מיכאל מלכיאור: הרשויות המקומיות הציעו ללא תשלום.

זאב לאור: למרכז יש תמחיר סגור.

זאב לאור: הם הסתייעו בנו באופן שוטף לאורך שנים.

זאב לאור: בקריית ביאליק, שהוא בית ספר הכי גדול במזרח התיכון, יש הרבה כיתות, והם מסתייעים במקום באופן שוטף.

זאב לאור: אותו דבר הם עשו מספר פעמים גם פה בירושלים בגבעת רם, מכללת אורט.

זאב לאור: מכיוון שמספר הנרשמים ממרחב ירושלים אינו גדול, המקום הזה של מכללת אורט מספיק כמרכז אחד לכל נושא ירושלים.

זאב לאור: גם בצפון, קריית ביאליק פלוס מוסדות אחרים, יש מענה.

זאב לאור: יש להם בעיה בדרום ובאזור המרכז.

זאב לאור: אם האוניברסיטאות לא תעמודנה- -

מיכאל מלכיאור: אוניברסיטת בן גוריון הסכימה.

זאב לאור: בסדר, אני לא בקיא בזה.

זאב לאור: הצד של האקוסטיקה לא דרמטי.

זאב לאור: יש תשתית נוספת, שזה המשגיחים; כשהם מקיימים את הבחינות באוניברסיטה, האוניברסיטה מביאה את הסטודנטים שיהיו בוחנים.

מיכאל מלכיאור: מדובר על אלף אנשים סך הכל- -

אסנת הבר-קוטון: 400 מתוכם רשת אנקורי תשמח להעמיד לרשותכם חינם אין כסף.

זאב לאור: צריך שני בוחנים לכל כיתה – וכיוון שאמרת שיש 500 כיתות, צריך אלף בוחנים.

זאב לאור: הצענו אתמול לבחון את האפשרות להסתייע במורי אותם בתי ספר שבהם תהיה הבחינה, המורים לא מתלהבים כי השכר שהם מציעים הוא 30 ₪ לשעה, וסטודנטים באים לזה ברצון.

מיכאל מלכיאור: תודה.

אסנת הבר-קוטון: השאלה היא מה גורם לאנשים חכמים להתנהל כך.

אסנת הבר-קוטון: הם בזים ללקוחות שלהם, הם לא מסתכלים על הסטודנטים כלקוחות.

אסנת הבר-קוטון: הם חושבים שהם יכולים לעשות מה שעולה בדעתם.

אסנת הבר-קוטון: הם לא מפסידים מזה שום דבר, הם לא רואים שום תחרות בשוק.

אסנת הבר-קוטון: הסטודנטים האלה ייסעו ללמוד בחו"ל, אם הם לא יוכלו ללמוד במדינת ישראל.

רוברט כהן: כל הנושא של המועמדים לשירות ביטחון, בעיקר מדובר על אנשים שאמורים להתגייס במרס, ואם הפסיכומטרי יידחה, כצבא לא נוכל לשחרר מאות אנשים להכשרה ראשונית כדי לבצע את הבחינה הפסיכומטרית.

רוברט כהן: במסגרת מסלול העתודה אנו מגייסים את כוח האדם האקדמי טכנולוגי האיכותי ביחידות הטכנולוגיות של צה"ל במערכת הביטחון, הרופאים, המשפטנים וכו'.

רוברט כהן: המועמדים למסלול הם תלמידי כיתות י"ב והם צריכים לעמוד בתנאי הקבלה של האוניברסיטאות וקריטריונים נוספים של צה"ל.

רוברט כהן: מתוכם אנו בוחרים את הטובים ביותר.

רוברט כהן: בשנת הלימודים הנוכחית בני הנוער עברו טלטלה עם השביתה.

רוברט כהן: היכולת שלנו להגיע לנוער נפגעה בגלל שביתת המורים ורוב רובם הולכים להיבחן בפברואר.

רוברט כהן: למועמדים למסלול העתודה אין אפשרות להיבחן במועד אחר, כי אם הם לא עוברים את הפסיכומטרי עכשיו, הם מתגייסים כרגיל.

זבולון אורלב: המרכז התייעץ אתכם?

רוברט כהן: לא.

רוברט כהן: אנו מדברים על 4,000 מועמדים למסלול, שמתוכם אנו בוחרים את הצורך שלנו.

רוברט כהן: קצת יותר מחצי מהם ייבחנו עכשיו.

רוברט כהן: כמובן, זה יפגע ביכולת צה"ל לגייס למסלול העתודה, וזה עלול לגרור גם גל ויתורים כי בני הנוער יידרשו להירשם לאוניברסיטה מבלי לדעת מה ציון הפסיכומטרי שלהם.

רוברט כהן: עלות ההרשמה לארבע אוניברסיטאות במקביל נעה סביב אלפיים ₪, והם עושים את זה בלי לדעת אם הם עומדים בתנאי הסף הבסיסיים ביותר למוסדות הלימוד.

זבולון אורלב: הסברתם להם איזה נזק עלול להיגרם לצה"ל, לביטחון המדינה?

רוברט כהן: כן, מייד פנינו למרכז הארצי לבחינות והסברנו - עד עכשיו בעל פה והיום בכתב.

רוברט כהן: אנו מתכוונים לפנות למוסדות הלימוד ולבקש מהם שכן ימצאו את הפתרון לאפשר את קיום הפסיכומטרי במועד המדויק, ולא אחרי.

רוברט כהן: אנו כמי שמופקדים על מסלול העתודה הוצפנו במאות פניות.

רוברט כהן: אני חושב שכל הדאגות שהוצגו כאן, מדובר פה בדברים אמיתיים לחלוטין, אנו רואים את זה ביומיים האחרונים אצלנו בצבא.

פיני קבלו: אחרי שקראתי בעיתון אתמול וגם את הפנייה של ועדת החינוך, התייעצתי עם הגורמים בשלטון המקומי ואנו מוכנים להקים מערך משותף עם אנשי הבחינות, נעבור ישוב-ישוב יחד עם האנשים שלנו במרכז השלטון המקומי כדי לתת את התנאים הטובים ביותר שהבחינות יתקיימו במועדן.

פיני קבלו: זה הגיע גם אלינו, ואנו נעמיד כל מה שצריך, ולא מחייב רק כיתות לימוד - יש מתנ"סים, יש מועדונים, יש עשרות מבנים שעומדים לטובת הרשויות המקומיות שאנו מוכנים לרתום אותם.

פיני קבלו: נעשה זאת ללא תשלום.

מיכאל מלכיאור: אני מאוד מעריך את זה.

נועה ביטן: אנו מתכוונים להגיש בג"ץ בעניין הזה.

נועה ביטן: אני חייבת לציין, כשנבחנתי לפני עשר שנים באוניברסיטה העברית התנאים לא היו כל כך אופטימליים.

נועה ביטן: אם לא יימצא פתרון לנושא הזה בימים הקרובים, אמון הציבור יגיש עתירה לבג"ץ.

נועה ביטן: אנו מאוד מקווים שלא נזדקק לזה.

זבולון אורלב: אם תצטרכו להזדקק לבג"ץ, זה יהיה כישלון של הכנסת.

מיכאל מלכיאור: אגב, יש התמוטטות של המרכזייה של הוועדה פה.

אסתי ארצי: אם לא יגיעו פה להסכם, זה יגרום לנזק נוסף, כי זה אומר שנצטרך להיות באי ודאות תקופה ארוכה.

אסתי ארצי: זה הדבר הכי נורא שאפשר לעשות.

אסתי ארצי: בהתייחס לנסיבות ולתירוצים הרפים, אם הם לא מגיעים להחלטה, צריכה להילקח החלטה אחרת, כי הפגיעה תימשך.

ערן שטיין: בשנת 91' במלחמת עירק הייתי אמור להיבחן במועד פברואר ודחו את זה לאפריל.

מיכאל מלכיאור: עכשיו זה לא דחייה אלא ביטול המועד.

מיכאל מלכיאור: מה ששמענו מצה"ל מסביר עוד חלק מהמשמעויות.

רונית תירוש: לא העליתם, המרכזים להכנה לפסיכומטרי, את הבעיה הנוספת, שאתם מנהלים מרתונים עד הבחינה, ואם היו דוחים בשבועיים, הייתם ממשיכים את המרתונים ואז לא הייתם פותחים את הקורס הבא.

ישראל גלעד: בהתייעצות עם הגורמים החלטנו שהמרכז הארצי ייערך לקיום הבחינה במועד 11 בפברואר.

ישראל גלעד: הדבר התאפשר לאור הנכונות של כל הגופים הנוגעים בדבר לסייע לנו במצב החירום שנוצר, והמרכז יעשה כל מאמץ לקיים את הבחינה בסטנדרטים המקובלים.

אלכס מילר: כולל נושא אמי"ר, נכון?

ישראל גלעד: כן.

מיכאל מלכיאור: לא היינו יכולים לקבל תוצאה אחרת.

מיכאל מלכיאור: נאמרו פה הרבה דברים במשך הישיבה.

מיכאל מלכיאור: אני מברך על ההחלטה, אני מודה לכל הגורמים שסייעו, במיוחד לאורט, לשלטון המקומי, לאוניברסיטאות הרלוונטיות, ואני רוצה לברך את הסטודנטים, בהצלחה בבחינה.

מיכאל מלכיאור: תודה רבה, הישיבה נעולה.